18 år og 22 dage: Jonas Haase er Danmarks yngste byrådsmedlem | jv.dk
Der blev uddelt kram og lykønskninger til Jonas Haase oven på tirsdagens kommunalvalg. Foto: Hans Chr. Gabelgaard
Jonas Haase (S) bliver Danmarks yngste byrådsmedlem. Den 18-årige gymnasieelev fra Bylderup-Bov nær Aabenraa vil bruge sin nye magt til at skabe en ungdommelig røst i kommunen.
22 nov. 2017 kl. 16:35
Aabenraa: Danmarks yngste byrådsmedlem bliver den 18-årige Jonas Haase fra Bylderup-Bov nær Aabenraa. Med sine 18 år og nu 22 dage har den nyvalgte lokalpolitiker fra Socialdemokratiet snuset sig frem til, at de fire andre byrådskandidater i Danmark, som er yngre end ham, ikke er blevet valgt ind i deres respektive byråd.
- Så jeg må jo være Danmarks yngste byrådsmedlem i denne omgang. Men det er ikke noget, jeg vil gå og prale med, lyder det fra Jonas Haase.
Onsdag var dagen derpå for den unge socialdemokrat, der efter en succesfuld valgaften tirsdag var vendt tilbage til hverdagen som elev på Statsskolen i Aabenraa.
- Der har da også været en del elever henne og lykønske mig i dag. Nyheden må have bredt sig, fortæller han.
Jonas Haase har tænkt sig at bruge sin alder til at tale de unges sager, når han efter årsskiftet skal varetage opgaven som skoleelev og byrådsmedlem med en udvalgspost.
- For mig er det vigtigt, at der er unge, som kommer til at repræsentere samme aldersgruppe i byrådet. Selv om jeg først begynder officielt efter nytår, så er jeg sammen med nogle andre allerede nu ved at kigge på mulighederne for at danne et ungdomsråd i Aabenraa Kommune. Det har andre kommuner indført, og det ville også klæde Aabenraa, siger han.
Jonas Haase er født den 31. oktober 1999.
Han stillede under dette års kommunalvalg op for Socialdemokratiet i Aabenraa Kommune, hvor han var nummer 16 på listen ud af 20 kandidater.
Med 346 personlige stemmer sikrede han sig dog en af de i alt ni pladser til byrådet, som partiet fik tirsdag aften.
18-årige Jonas Haase er Danmarks yngste byrådsmedlem. Foto: Hans Chr. Gabelgaard
Jonas Haase er overbevist om, at han har vendt flere af de stemmeberettigede elever på Statsskolen til at sætte kryds ud for en kandidat og ikke et parti.
- Jeg tror, at mange unge i Aabenraa Kommune har stemt ud fra person og alder. Der er jo også mange af de unge, som føler, at lokalpolitikerne ikke taler deres sag, og derfor har mange nok stemt på de kandidater, der tilgodeser dem, vurderer Jonas Haase.
Som det klart yngste byrådsmedlem håber Jonas Haase, at han kan blive en inspiration for andre unge, som går med drømme om at blive politiker.
- Da Helle Thorning-Schmidt kom til magten, satsede hun på, at flere kvinder trådte ind i den politiske arena. Det samme håber jeg da, at jeg kan gøre med unge her i Aabenraa Kommune, siger han.
Homoseksuel byrådskandidat har fået valgplakat brændt af